**Karma Police** (בעברית: **משטרת הקארמה**) הוא שיר של להקת הרוק האלטרנטיבי האנגלית רדיוהד, שיצא לאור ב-25 באוגוסט 1997, כסינגל השני מתוך אלבום האולפן השלישי שלהם, OK Computer ‏(1997). השיר הגיע למקום הראשון במצעד השירים באיסלנד ולמקום השמיני במצעד הסינגלים הבריטי. בארצות הברית, הוא הגיע למקום ה-14 במצעד השירים האלטרנטיביים. הוא נכלל באלבום הלהיטים של הלהקה Radiohead: The Best Of ‏(2008). הווידאו קליפ, בבימויו של ג'ונתן גלזר, מציג את הזמר תום יורק בחלק האחורי של מכונית רודף אחרי גבר. בשנת 2021 מיקם המגזין "רולינג סטון" את "Karma Police" במקום ה-279 בדירוג של 500 השירים הגדולים בכל הזמנים.

ב-2013 פרסמה הזמרת הישראלית שפיטה גרסת כיסוי לשיר, כיסוי זה הוא מבין השירים הבולטים של שפיטה.

פרסום
-----

"Karma Police" יצא לאור כסינגל השני מ-*OK Computer* ב-25 באוגוסט 1997. בבריטניה, יצאו שני תקליטורי סינגל ותקליט סינגל 12 אינץ'. הסינגל הגיע למקום השמיני במצעד הסינגלים הבריטי. במרץ 2010, כמעט 13 שנים מאוחר יותר, הגיע "Karma Police" למקום ה-15 במצעד הסינגלים הדני. גרסאות מוקדמות של השיר פורסמו באוסף *MiniDiscs [Hacked]* שהלהקה פרסמה לציבור לאחר שדלפו חומרים מהקלטות האלבום.

לחן
---

השיר "Karma Police" כתוב בחתימת זמן של ארבעה רבעים ומנוגן בכוונון סטנדרטי. החצי הראשון הוא במפתח לה מינור ('Karma Police...') וסול מז'ור ('This is what you get...'). המחצית השנייה (החל מהשורה "For a minute there") היא בדו מינור. גיטרה אקוסטית ופסנתר הם הכלים הבולטים ביותר.

השיר מתקדם מהפתיחה לקטע בעל מפעם בינוני שמחליף בין הבית לפזמון. הבית מתחיל בשורה "Karma Police", והפזמון מתחיל בשורה "This is what you'll get". לאחר שקטע זה חוזר פעמיים, השיר עובר לקטע שני שמבוסס סביב השורה "For a minute there, I lost myself". קולו של יורק עובר אפקט הדהוד ודמות מלודית נכנסת ומשמשת כקונטרפונקט לשירה שלו. בדקה האחרונה, אד או'בריאן מעוות את הגיטרה שלו על ידי הפעלת אפקט השהיה לתנודה עצמית, ומוריד בהדרגה את קצב ההשהיה, ויוצר כך אפקט "התכה".

לאחר שיורק אמר למפיק נייג'ל גודריץ' שהוא לא מרוצה מהסוף, השניים הרכיבו אותו מחדש עם לופים ודגימות, טכניקה שרדיוהד פיתחה באלבומים מאוחרים יותר. גודריץ' אמר: "זו הייתה הפעם הראשונה שעשינו משהו כזה. רק אנחנו באולפן, ושיר שהקדים את זמנו להרבה דברים שיבואו, טובים ורעים".

מילים
-----

מילות השיר מקורן בבדיחה פנימית; חברי רדיוהד היו מאיימים לקרוא ל-"משטרת הקארמה" אם מישהו עשה משהו רע. יורק הסביר שהשיר עוסק בלחץ ו-"אנשים המסתכלים עליך בצורה המסוימת הזו [זדונית]". הוא אמר: "הוא [השיר] עבור מישהו שצריך לעבוד בחברה גדולה. זהו שיר נגד בוסים. לעזאזל עם הנהלת הביניים!"

יורק וג'וני גרינווד הדגישו בראיונות שהשיר הומוריסטי ו-"לא לגמרי רציני". השורה "He buzzes like a fridge / He's like a detunted radio" ("הוא מזמזם כמו מקרר / הוא רדיו לא מכוון") מתייחסת לרעשי רקע מסיחים ומטאפוריים שיורק מכנה "זמזום מקרר", אחד מנושאי האלבום *OK Computer*. השיר מביע בין נושאיו טירוף וחוסר שביעות רצון מהקפיטליזם.

ביקורות
-------

```
סטיב יואי מ-AllMusic תיאר את "Karma Police" כ-"רודף, מסתורין ומעודן", ותייג אותו "אחת מאבני היסוד של אחד האלבומים הגדולים של שנות ה-90". העיתון הסקוטי, דיילי רקורד, הכריז עליו כ-"שיר מעולה". מבקר במגזין מיוזיק ויק דירג אותו בציון 4 מתוך 5, ובחר בו כאחת ה-"רצועות הבולטות" של OK Computer. בשנת 2021, המגזין רולינג סטון מיקם את "Karma Police" במקום ה-279 בדירוג של 500 השירים הגדולים בכל הזמנים.
```

וידאו קליפ
----------

 יורק בקליפ
קליפ הווידאו של "Karma Police" בוים על ידי ג'ונתן גלייזר, שביים את הקליפ לסינגל "Street Spirit (Fade Out)" של רדיוהד משנת 1996. הסרטון צולם מנקודת מבטו של נהג מכונית הרודף אחרי אדם בכביש חשוך, עם יורק במושב האחורי. האיש נופל על ברכיו והמכונית נוסעת לאחור, ומגלה שהיא דולפת דלק. האיש מוציא מכיסו גפרורים ומצית את שובל הדלק. יורק נעלם והמכונית נבלעת בלהבות.

גלייזר הציע תחילה את הרעיון של קליפ הווידאו למוזיקאי האמריקאי מרילין מנסון עבור הסינגל שלו משנת 1997, "Long Hard Road Out of Hell"; מנסון רצה קליפ דומה לסרט "כביש אבוד" של דייוויד לינץ' משנת 1997, שנפתח בצילום של כביש שועט מתחת למצלמה. לאחר שמנסון דחה את הרעיון, המליצה עליו דילי גנט, אחראית הווידאו-קליפים של פרלופון, לרדיוהד עבור "Karma Police". לדברי אחד מאנשי ההפקה, רנדי סוסין, לאחר שמנסון ראה את הקליפ של "Karma Police", "מנסון התנהג כאילו, 'לעזאזל עם זה'. אבל, אתה יודע, רעיון טוב הוא רעיון טוב".

גלייזר אמר שהוא רוצה "לצלם משהו מאוד פשוט... כאשר כל הסיפור יכול להיות מוכל בתוך משפט אחד". את האיש הרץ גילם השחקן ההונגרי לאייוש קובאץ'. קובאץ' פיתח התכווצות שרירים במהלך צילומי הריצה, ונאלץ לקבל זריקות ברגלו כדי להמשיך לרוץ; הוא גם שרף קשות את אגודלו במהלך צילומים חוזרים ונשנים של הדלקת הגפרורים מאחורי גבו.

הווידאו הוקרן בבכורה באוגוסט 1997. גלייזר זכה בפרס במאי השנה של MTV בשנת 1997 על עבודתו בקליפ של "Karma Police" וכן על קליפ השיר "Virtual Insanity" של ג'מירוקוואי. ב-2001, גלייזר אמר שהוא רואה בקליפ כישלון, "כי החלטתי לעשות שימוש מאוד מינימליסטי וסובייקטיבי במצלמה. ניסיתי לעשות משהו מהפנט ודרמטי מנקודת מבט אחת, וזה היה מאוד קשה להשגה ואני מרגיש שלא השגתי את זה". הוא תיאר את הקליפ שלו לסינגל "Rabbit in Your Headlights" משנת 1998, של יורק והלהקה אנקל, כ-"שותף" מוצלח יותר ל-"Karma Police".

רשימת השמעה
-----------

כל השירים נכתבו על ידי טום יורק, ג'וני גרינווד, אד או'בריאן, קולין גרינווד ופיל סלוואי.

**סינגל בריטי (תקליטור)**

1. Karma Police" – 4:23"
2. Meeting in the Aisle" – 3:08"
3. Lull" – 2:28"

**סינגל בריטי (תקליטור) #2**

1. Karma Police" – 4:23"
2. Climbing Up the Walls" – 5:19" (מיקס של זירו 7)
3. Climbing Up the Walls" – 6:24" (מיקס של פילה ברזיליה)

**סינגל בריטי (12 אינץ')**

A1.‏ Karma Police" – 4:23"
B1.‏ Meeting in the Aisle" – 3:08"
B2.‏ Climbing Up the Walls" – 5:19" (מיקס של זירו 7)

צוות
----

* תום יורק - שירה מובילה, גיטרה אקוסטית
* ג'וני גרינווד - פסנתר, סינתיסייזר
* קולין גרינווד - גיטרה בס
* אד או'בריאן – גיטרה חשמלית, קולות רקע
* פיל סלוואי - תופים

מיקומי שיא
----------

| 
‏‏‏  **מצעדים ודירוגים (1997–2013)** |
| --- |
| מדינה | מצעד | מיקום שיא |
|  אוסטרליה | מצעד הסינגלים האוסטרלי | 71 |
|  אירופה | אירופה הוט 100 | 14 |
|  אירלנד | מצעד הסינגלים האירי | 15 |
|  ארצות הברית | בילבורד הוט 100 | 8 |
| מצעד שירי הרדיו | 69 |
| מצעד האיירפליי האלטרנטיבי | 14 |
|  דנמרק | היטליסטן | 15 |
|  הולנד | מצעד 40 הסינגלים ההולנדיים | 35 |
|  ולוניה | אולטראטופ 40 | 35 |
|  ישראל | מדיה פורסט ישראל | 9 |
|  ניו זילנד | המצעד הניו זילנדי הרשמי | 32 |
|  סקוטלנד | מצעד הסינגלים הסקוטי | 7 |
|  פינלנד | המצעדים הפיניים הרשמיים | 15 |
|  פלנדריה | אולטראטופ 50 | 9 |
|  צרפת | SNEP | 153 |
|  קנדה | קנדה הוט 100 | 59 |

| 
‏‏‏  **מצעדי סוף שנה (1997)** |
| --- |
| מדינה | מצעד | מיקום שיא |
|  איסלנד | הפלייליסט | 2 |

נתוני מכירות
------------

| מקום | תארים | מכירות |
| --- | --- | --- |
| קנדה (Music Canada) | פלטינה | 80,000צלבון כפול |
| איטליה (FIMI) | פלטינה | 50,000צלבון כפול |
| בריטניה (BPI) | זהב | 400,000צלבון כפול |
| צלבון כפול מבוסס על מכירות + הזרמת מדיה  |

לקריאה נוספת
------------

* פוטמן טים, **"Welcome to the Machine: OK Computer and the Death of the Classic Album"**, ‏ Chrome Dreams ‏ (2007)
* רנדל מק, **"Exit Music: The Radiohead Story"**,‏ Omnibus Press ‏ (2000)

קישורים חיצוניים
----------------

* מידע על הסינגל "Karma Police" באתר מיוזיק בריינז
* מידע על היצירה "Karma Police" באתר Discogs
* סרטון השיר "Karma Police" באתר יוטיוב

הערות שוליים
------------

1. ↑  *SHEFITA - Karma Police [Radiohead Cover]*, נבדק ב-2022-10-12
2. ↑  New Releases: Singles (עמ' 33), Music Week, ‏23 באוגוסט 1997 (באנגלית)
3. ↑  "Radiohead - Karma Police (Song)". *danishcharts.dk*. נבדק ב-9 באוקטובר 2022. `{{cite web}}`:  (עזרה)
4. ↑  "Radiohead's 'OK Computer' demos reveal the makings of a masterpiece". *NME | Music, Film, TV, Gaming & Pop Culture News* (באנגלית בריטית). 13 יוני 2019. נבדק ב-9 אוקטובר 2022.
5. ↑  Karma Police, Musicnotes.com, ‏20 אוקטובר 2008 (באנגלית)
6. 1 2  סטיב יואי, Karma Police, AllMusic
7. ↑  גרין, אנדי (31 מאי 2017). "Inside 'OK Computer': Radiohead Look Back on Their Paranoid Masterpiece". *Rolling Stone* (באנגלית אמריקאית). נבדק ב-9 אוקטובר 2022.
8. ↑  רוברט ווב, Story Of The Song: 'Karma Police' Radiohead (1997), אינדפנדנט, ‏15 ספטמבר 2006 (באנגלית)
9. ↑  דיילי רקורד, "Chart Slot", ‏5 בספטמבר 1997
10. ↑  Reviews: Singles (עמ' 31), Music Week, ‏16 אוגוסט 1997
11. ↑  Rolling Stone, Rolling Stone, The 500 Greatest Songs of All Time, Rolling Stone, ‏2021-09-15 (באנגלית אמריקאית)
12. 1 2 3 4 5  This Is What You Get: An Oral History of Radiohead’s "Karma Police" Video, Pitchfork (באנגלית)
13. ↑  Moss, Corey (16 באוגוסט 2004). "Without proper video planning, you wouldn't see Eminem naked". *MTV News* (באנגלית). נבדק ב-2021-07-06. `{{cite web}}`:  (עזרה)
14. ↑  Tobias, Scott (4 באפריל 2014). "Director Jonathan Glazer on *Under The Skin*'s complex honesty". *The Dissolve*. נבדק ב-6 באוגוסט 2019. `{{cite web}}`:  (עזרה)
15. ↑  Indiewire; Indiewire (2001-06-12). "INTERVIEW: Shooting the "Beast"; Jonathan Glazer Tames the Gangster Genre". *IndieWire* (באנגלית). נבדק ב-2021-07-05.

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: d8758f15-65c9-3f34-baf9-475b30755e2b

 |